Wara bosta diffikultajiet minħabba l-pandemija tal-Covid-19, aktar kmieni llum ġew fi tmiemhom l-Olimpjadi f'Tokjo, wara li kienu posposti s-sena l-oħra. Iċ-ċerimonja tal-għeluq kienet simili għal dik tal-ftuħ fejn l-atleti kif ukoll il-voluntiera ipparteċipaw f'ċelebrazzjoni fin-National Olympic Stadium f'Tokjo, mingħajr spettaturi. Fiċ-ċerimonja ipparteċipaw madwar 4,600 persuna, bil-maġġoranza tagħhom jkunu atleti, flimkien ma' voluntiera u numru limitat ta' mistiedna. L-Istati Uniti temmew l-Olimpjadi fil-quċċata tal-klassifika tal-midalji b'113-il midalja filwaqt li rebħu wkoll l-aktar midalji tad-deheb, b'39 midalja, b'Allyson Felix issir l-aktar atleta femminili ta' suċċess ta' kull żmien fl-atletika, hekk kif rebħet il-11-il midalja tagħha f'din l-edizzjoni. Fit-tieni post temmew iċ-Ċina bi 88 midalji u 38 midalja tad-deheb, filwaqt li fit-tielet post temmew il-Ġappun bi 58 midalja, u 27 midalja tad-deheb. Il-Gran Brittanja kisbu riżultat pożittiv bħal dak li kisbu f'Londra fl-2012, meta temmew fir-raba' post b'65 midalja, u 22 midalja tad-deheb. Fl-Olimpjadi ta' Tokjo kien hemm 94 nazzjon li rebaħ midalja bit-Turkeminstan, San Marino u l-Burkino Faso jirbħu l-ewwel midalji tagħhom. Fl-aħħar taċ-ċerimonja il-bandiera Olimpika għaddiet lis-Sindku ta' Pariġi Anne Hidalgo, hekk kif ġew fi tmiemhom l-Olimpjadi f'Tokjo, filwaqt li bdew il-preparamenti biex Pariġi tospita l-edizzjoni li jmiss tal-Olimpjadi fl-2024.